CELEX: 32008D1065
Language: mt
Date: 2008-10-22 00:00:00
Title: Deċiżjoni Nru 1065/2008/KE tal-Parlament Ewropew u tal-Kunsill tat- 22 ta' Ottubru 2008 li tħassar id-Deċiżjoni tal-Kunsill 85/368/KEE dwar it-tqabbil tal-kwalifiki tat-taħriġ professjonali bejn l-Istati Membri tal-Komunità Ewropea

30.10.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 288/4
            
         DEĊIŻJONI Nru 1065/2008/KE TAL-PARLAMENT EWROPEW U TAL-KUNSILL
   tat-22 ta' Ottubru 2008
   li tħassar id-Deċiżjoni tal-Kunsill 85/368/KEE dwar it-tqabbil tal-kwalifiki tat-taħriġ professjonali bejn l-Istati Membri tal-Komunità Ewropea
   IL-PARLAMENT EWROPEW U L-KUNSILL TA’ L-UNJONI EWROPEA,
   Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 150(4) tiegħu,
   Wara li kkunsidraw il-proposta mill-Kummissjoni,
   Wara li kkunsidraw l-opinjoni tal-Kumitat Ekonomiku u Soċjali Ewropew (1),
   Wara li kkonsultaw lill-Kumitat tar-Reġjuni,
   Filwaqt li jaġixxu skond il-proċedura stabbilita fl-Artikolu 251 tat-Trattat (2),
   Billi:
   
               (1)
            
            
               Il-politika Komunitarja dwar regolamentazzjoni aħjar tisħaq fuq l-importanza tas-simplifikazzjoni tal-leġiżlazzjoni nazzjonali u Komunitarja bħala element kruċjali fit-titjib tal-kompetittività ta’ l-impriżi u għall-ksib ta’ l-għanijiet ta’ l-Aġenda ta’ Liżbona.
            
         
               (2)
            
            
               L-implimentazzjoni tad-Deċiżjoni tal-Kunsill 85/368/KEE (3) ma kinitx effettiva fil-ksib tat-tqabbil tal-kwalifiki professjonali għall-benefiċċju tal-ħaddiema li qed ifittxu impjieg fi Stat Membru ieħor.
            
         
               (3)
            
            
               Il-metodi u l-approċċ użati għad-deskrizzjoni u t-tqabbil tal-kwalifiki stipulati fid-Deċiżjoni 85/368/KEE huma differenti minn dawk applikati bħalissa fis-sistemi ta’ edukazzjoni u taħriġ.
            
         
               (4)
            
            
               Id-Deċiżjoni 85/368/KEE ġiet issuperata bl-adozzjoni tar-Rakkomandazzjoni tal-Parlament u tal-Kunsill tat-23 ta’ April 2008 dwar it-twaqqif ta’ Qafas Ewropew għall-Kwalifiki għat-tagħlim tul il-ħajja (4).
            
         
               (5)
            
            
               Id-Deċiżjoni 85/368/KEE għandha għalhekk titħassar,
            
         ADOTTAW DIN ID-DEĊIŻJONI:
   Artikolu 1
   Id-Deċiżjoni 85/368/KEE għandha titħassar.
   Artikolu 2
   Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali ta’ l-Unjoni Ewropea.
   Artikolu 3
   Din id-Deċiżjoni hija indirizzata lill-Istati Membri.
   
      Magħmula fi Strasburgu, 22 ta’ Ottubru 2008.
      
         
            Għall-Parlament Ewropew
         
         
            Il-President
         
         H.-G. PÖTTERING
      
      
         
            Għall-Kunsill
         
         
            Il-President
         
         J.-P. JOUYET
      
   
   
      (1)  ĠU C 162, 25.6.2008, p. 90.
   
      (2)  Opinjoni tal-Parlament Ewropew ta’ l-20 ta’ Mejju 2008 (għadha m’hijiex ippubblikata fil-Ġurnal Uffiċjali) u Deċiżjoni tal-Kunsill tal-25 ta’ Settembru 2008.
   
      (3)  ĠU L 199, 31.7.1985, p. 56.
   
      (4)  ĠU C 111, 6.5.2008, p. 1.